Luxusbuerg
Luxusbuerg (kuerz 'lxb' genannt) war mat zirka 6.000 User pro Dag de gréissten IRC-Server zu Lëtzebuerg.

Geschicht

Luxusbuerg war d'Iddi vun dräi Leit: dem Chris Leesch (Kane), dem Mehran Khalili (scrm) an dem Raoul Mulheims (kee). Vun 1996 u war Luxusbuerg en Channel op engem internationalen Chat-Reseau (Undernet), éier am November 1999 an Zesummenaarbecht mat der P&T en eegene Server mat méi Channels draus gouf. Zanterhier hunn eng ganz Rei Leit matgeschafft a gehollef, an déi aktuell Ekipp setzt sech aus iwwer 120 Leit zesummen (Operators, Admins an IRCops).

2007 huet d' #Luxusbuerg a.s.b.l. d'Relève mat engem eegene Server iwwerholl.

Am Joer 2011 gouf den Chat agestallt. De Site www.luxusbuerg.lu ass zanterhier just nach ee Redirect op dës Wikipedia Säit hei.

Zesummestellung

Channel

De Luxusbuerg setzt sech aus 9  Channels zesummen. Anescht wéi bei anere groussen IRC-Netzwierker, kann een hei keng nei Channel kreéieren.

Bei bestëmmten Events, wéi Weltmeeschterschaften oder Walen, ginn och speziell Kanäl opgemaach, op deenen dann doriwwer geschwat ka ginn.

Servicer

Fir e propperen Oflaf am Luxusbuerg ze garantéieren, lafen um Luxusbuerg och sougenannte Servicer. Den ChanServ an NickServ schützen Channel respektiv Nicknames vun de User, andeems se onerlaabt Erstellung oder Benotzung ënnerbannen. Den MemoServ erlaabt et de Benotzer, Noriichte fir en anere Benotzer ze hannerloosse wann deen net Online sollt sinn. Mam AdServ kënnen Noriichten an de verschiddenen Channels verbreet ginn.

Nieft dëse bekannte Servicer lafen awer och fir de Benotzer onsiichtbar Servicer wéi den OperServ, deen exklusiv vun der Administratioun benotzt gëtt, oder den StatServ, fir Statistiken z'erstellen. All déi Servicer gi vun der Administratioun vum Luxusbuerg verwalt.

Um Spaweck 
 De Luxusbuerg, mol anescht gesinn (offizielle Video zum Luxusbuerg)

Computernetzwierker
Websäiten